CELEX: 32016D1940
Language: ro
Date: 2016-10-06 00:00:00
Title: Decizia de punere în aplicare (UE) 2016/1940 a Comisiei din 6 octombrie 2016 privind stabilirea condițiilor de piață pentru serviciile de navigație aeriană terminală în Regatul Unit în temeiul articolului 3 din Regulamentul (UE) nr. 391/2013 [notificată cu numărul C(2016) 6336]

5.11.2016   
            
            
               RO
            
            
               Jurnalul Oficial al Uniunii Europene
            
            
               L 299/59
            
         DECIZIA DE PUNERE ÎN APLICARE (UE) 2016/1940 A COMISIEI
   din 6 octombrie 2016
   privind stabilirea condițiilor de piață pentru serviciile de navigație aeriană terminală în Regatul Unit în temeiul articolului 3 din Regulamentul (UE) nr. 391/2013
   
      
         [notificată cu numărul C(2016) 6336]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic european (Regulamentul privind prestarea de servicii) (1), în special articolul 16 alineatul (1),
   având în vedere Regulamentul de punere în aplicare (UE) nr. 391/2013 al Comisiei din 3 mai 2013 de stabilire a unei scheme comune de tarifare pentru serviciile de navigație aeriană (2), în special articolul 3 alineatul (4),
   întrucât:
   
               (1)
            
            
               Regulamentul de punere în aplicare (UE) nr. 391/2013 stabilește o schemă comună de tarifare pentru serviciile de navigație aeriană. În temeiul articolului 3 alineatul (1) din regulamentul menționat, statele membre pot decide ca unele sau toate serviciile lor de navigație aeriană terminală să fie supuse condițiilor de piață. În acest caz, se aplică dispozițiile regulamentului menționat, însă statul membru în cauză poate decide, în ceea ce privește aceste servicii, să nu ia măsurile prevăzute la literele (a)-(d) de la articolul 3 alineatul (1).
            
         
               (2)
            
            
               La 6 mai 2015, autoritățile din Regatul Unit au informat Comisia în legătură cu decizia statului membru menționat ca serviciile de navigație aeriană terminală din aeroporturi în zona tarifară terminală B să fie supuse condițiilor de piață. Aceste servicii sunt prestate la nouă aeroporturi în Regatul Unit, și anume la aeroportul Heathrow-Londra, aeroportul Gatwick-Londra, aeroportul Stansted-Londra, Luton, aeroportul London City, Manchester, Glasgow, Birmingham și Edinburgh.
            
         
               (3)
            
            
               Autoritățile din Regatul Unit au transmis un raport cu privire la conținutul și rezultatele evaluării față de condițiile din anexa I la Regulamentul de punere în aplicare (UE) nr. 391/2013, pe care se bazează decizia menționată. La cererea Comisiei, autoritățile respective au prezentat la 2 octombrie 2015 dovezi justificative suplimentare, inclusiv documentația de licitație. Comisia a verificat informațiile furnizate de autoritățile din Regatul Unit.
            
         
               (4)
            
            
               Informațiile au demonstrat că evaluarea realizată de aceste autorități a inclus consultarea cu reprezentanții utilizatorilor spațiului aerian, în conformitate cu articolul 3 alineatul (2) din Regulamentul de punere în aplicare (UE) nr. 391/2013, precum și cu alte părți interesate, cum ar fi operatorii de aeroporturi și furnizorii de servicii de navigație aeriană.
            
         
               (5)
            
            
               În plus, informațiile au arătat că, pentru piața de navigație aeriană terminală în cauză din Regatul Unit, există condiții de piață. În special, raportul de evaluare arată că sunt îndeplinite condițiile enumerate în anexa I la Regulamentul de punere în aplicare (UE) nr. 391/2013. Acest lucru este valabil și în ceea ce privește aeroporturile din zona tarifară terminală B pentru care nu s-a desfășurat încă o procedură de licitație, dar se așteaptă să se desfășoare în viitor, având în vedere că, pentru ca să existe condiții de piață, nu este neapărat necesar ca o astfel de procedură să fi avut loc în intervalul de timp analizat.
            
         
               (6)
            
            
               Prin urmare, Comisia este de acord cu evaluarea efectuată de autoritățile din Regatul Unit potrivit căreia serviciile de navigație aeriană terminală din aeroporturi în zona tarifară terminală B sunt supuse condițiilor de piață.
            
         
               (7)
            
            
               În conformitate cu articolul 3 alineatul (5) din Regulamentul de punere în aplicare (UE) nr. 391/2013, prezenta decizie ar trebui să se aplice pe durata perioadei de referință în cauză, și anume cea de a doua perioadă de referință (2015-2019),
            
         ADOPTĂ PREZENTA DECIZIE:
   Articolul 1
   Comisia constată că sunt stabilite condițiile de piață pentru prestarea de servicii de navigație aeriană terminală în zonă tarifară B din Regatul Unit, în conformitate cu cerințele din anexa I la Regulamentul de punere în aplicare (UE) nr. 391/2013.
   Articolul 2
   Prezenta decizie se aplică până la 31 decembrie 2019.
   Articolul 3
   Prezenta decizie se adresează Regatului Unit al Marii Britanii și Irlandei de Nord.
   
      Adoptată la Bruxelles, 6 octombrie 2016.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 96, 31.3.2004, p. 10.
   
      (2)  JO L 128, 9.5.2013, p. 31.